Endurgreiðsla virðisaukaskatts til erlendra ferðamanna Þingsályktunartillaga - þingskjal nr. 704

1991–92. – 1061 ár frá stofnun Alþingis.

115. löggjafarþing. – 446 . mál.

704. Tillaga til þingsályktunar um endurgreiðslu virðisaukaskatts til erlendra ferðamanna.

Flm.: Jóna Valgerður Kristjánsdóttir, Jóhannes Geir Sigurgeirsson,

Steingrímur J. Sigfússon, Ingibjörg Pálmadóttir,

Bryndís Friðgeirsdóttir, Ingibjörg Sólrún Gísladóttir

.

Alþingi ályktar að fela fjármálaráðherra að láta endurskoða núgildandi reglugerð um endurgreiðslu virðisaukaskatts til erlendra ferðamanna. Endurskoðunin hafi það markmið að einfalda framkvæmdina og lækka þá lágmarksupphæð sem ferðamaður má versla fyrir til þess að eiga rétt á endurgreiðslu virðisaukaskatts.

Greinargerð.

Um endurgreiðslu virðisaukaskatts til erlendra ferðamanna gildir reglugerð nr. 500/1989, sjá fskj. I. Reglur þessar eru allþungar í vöfum og erfiðar í framkvæmd fyrir erlenda ferðamenn. Einnig fylgir því töluverð vinna fyrir seljanda vörunnar að uppfylla þau skilyrði sem sett eru fyrir endurgreiðslu virðisaukaskatts.

Mikil þörf er á að hlúa að hvers kyns atvinnuuppbyggingu í landinu. Einn af vaxtarbroddum atvinnulífsins hefur verið í ferðaþjónustu. Ferðaþjónusta bænda hefur komið þar mikið við sögu og nýst vel til atvinnuaukningar í strjálbýli. Einnig má segja að vakning hafi orðið sérstaklega meðal kvenna í að endurvekja heimilisiðnað og ýmsan smáiðnað, m.a. minjagripagerð. Mjög hefur vantað séríslenska minjagripi til að selja erlendum ferðamönnum. Með aukningu á smáiðnaði til sveita væri bætt úr þeirri þörf.

Nú eru í gangi námskeið og hópvinna víða um land til að koma á fót smáiðnaði sem gæti verið atvinnuskapandi ef rétt er á málum haldið. Sem dæmi má taka að í Skagafirði hafa verið haldin námskeið til að kenna fólki að sauma skinnskó, skera út spæni úr lambshorni, spinna band o.fl. Framleiðsla er ekki hafin en framleiðendur sjá fram á söluerfiðleika ef varan verður of dýr.

Framleiðsla á handunnum vörum er tímafrek og því hætt við að ekki fáist það verð fyrir vöruna sem kostar að framleiða hana. Sérstaklega á þetta við fyrstu árin meðan verið er að þróa framleiðsluna og markaðssetja hana. Það er því áríðandi að þar komi stjórnvöld að og styðji þessa viðleitni með almennum aðgerðum. Liður í því gæti verið að auðvelda þeim sem kaupa íslenska handunna muni að fá endurgreiddan virðisaukaskatt þegar þeir fara úr landi og lækka þau viðmiðunarmörk sem gilda nú. Hvort tveggja getur haft áhrif til söluaukningar og þarf því ekki að rýra tekjur ríkissjóðs. Endurgreiðsla virðisaukaskatts samkvæmt upplýsingum frá Fríhöfninni í Keflavík var árið 1991 38.542.400 kr. Heildartekjur ríkissjóðs af virðisaukaskatti samkvæmt fjárlögum ársins 1991 eru áætlaðar 41.550.000.000 kr. og endurgreiðslan því 0,09%, sjá fskj. II.

Í Danmörku er nýbúið að taka upp nýtt kerfi við endurgreiðslu virðisaukaskatts sem flýtir mjög afgreiðslu mála. Þá hefur viðmiðunarupphæðin verið lækkuð úr 600 dönskum kr. í 300 kr. Virðisaukaskattur í Danmörku er nú 25% en hjá okkur 24,5%. Þarna er því um talsverða upphæð að ræða eða um 1 / 5 hluta vöruverðsins. Stjórnvöldum ber að styðja viðleitni til sköpunar nýrra atvinnutækifæra. Spor í þá átt væri að auðvelda erlendum ferðamönnum að fá virðisaukaskattinn endurgreiddan og jafnframt að kynna sem víðast þær reglur sem um þetta gilda.

Fylgiskjal I.

Úr Stjórnartíðindum, B 70, 1989:

Repró í Gutenberg (2 bls.).

Fylgiskjal II.

Fríhöfnin í Keflavík:

Samtals verð

Fjöldi

vöru

Endurgreiðsla

ávísana

Árið 1990:

Ullarvörur

227.134.178,60

32.059.406,00 24.373

Minjagripir

8.991.856,90

1.267.791,00 1.158

Úr, skartgripir

3.889.665,00

561.607,00 266

Listmunir

1.102.237,00

155.175,00 129

Bækur

2.750.651,00

389.006,00 361

Raftæki

35.201,00

5.250,00 3

Annar fatnaður

8.675.476,00

1.235.473,90 751

Sportvörur

2.747.233,00

394.357,00 130

Leður, skinn

2.292.179,50

326.725,00 182

Kristall, postulín

414.448,00

58.400,00 42

Annað

4.558.315,00

648.640,00 330

Samtals

262.591.441,00

37.101.830,90 27.725

Árið 1991:

Ullarvörur

238.139.770,75

33.654.931,00 24.453

Minjagripir

5.689.486,00

804.160,00 696

Úr, skartgripir

5.108.971,00

722.709,00 332

Listmunir

1.319.144,00

186.800,00 133

Bækur

3.258.147,00

458.785,00 425

Raftæki

537.841,00

79.500,00 25

Annar fatnaður

9.577.659,00

1.370.636,00 776

Sportvörur

1.201.137,00

170.585.00 87

Leður, skinn

2.056.491,00

296.375,00 151

Kristall, postulín

343.432,00

48.350,00 41

Annað

5.223.254,00

749.569,00 386

Samtals

272.455.332,75

38.542.400,00 27.505